אוריאל אופק

אוּריאל אופק (30 ביוני 1926 – 23 בינואר 1987) היה סופר ילדים ונוער עברי פורה, עורך, פזמונאי, משורר, מתרגם, תסריטאי,  ד"ר וחוקר ספרות ילדים ישראלי. מחבר לקסיקון אופק לספרות ילדים.

ביוגרפיה
אופק נולד בשם אוריאל פּוֹפּיק בתל אביב, למשורר היידי אריה לייב פופיק (פּאָפּיק) ולברוניה לבית פוֹגֶל, גננת. הוא גדל בשכונת בורוכוב בגבעתיים, ולמד בבית-הספר העממי בגבעתיים, ואחר כך בגימנסיה העברית הרצליה.
הוא שירת בפלמ"ח בשנים 1944–1949, בבית הערבה, רמת הכובש וקריית ענבים. עבר קורס חובשים, ושימש כמדריך חובשים. השתתף בפעולת ליל הגשרים. נבחר לצאת עם מחלקת הל"ה, והתחלף ברגע האחרון עם דוד ט"ש מכפר מל"ל. שירת בגדוד השישי, ולחם בקרבות הקסטל והראדאר. עסק בליווי שיירות לירושלים ולגוש עציון. היה חובש קרבי בגוש עציון, וב-13 במאי 1948, עם נפילת הגוש, נפל בשבי הירדני, שם שהה כתשעה חודשים. בשנת 1949 עִברת רשמית את שם משפחתו. בשנת 1952 נשא לאישה את בינה לבית דלמן, והשניים נמנו על ראשוני הדיירים בשכונת נוף ים שבהרצליה.

אופק היה עורך משנה ועורך העיתון "דבר לילדים" בשנים 1951–1976. בשנת 1955 קיבל תואר שני במחלקה למדעי היהדות באוניברסיטה העברית בירושלים, ובשנת תשל"ו (1976) קיבל בה תואר דוקטור בספרות ילדים (כותרת הדיסרטציה: "ראשיתה של ספרות הילדים העברית").

הוא חתן פרס זאב לספרות ילדים ונוער תשל"ו (1976) על ספרו "אין סודות בשכונה".

הניח את היסוד לביבליוגרפיה של ספרות הילדים היהודית, עברית ויידיש, וספרות הילדים העולמית, בשני כרכיו של לקסיקון אופק לספרות ילדים.
רבים מספריו מבוססים על חוויות ילדותו ונעוריו בשכונת בורוכוב ומתארים נופים, אירועים ודמויות מהשכונה בתקופה שקדמה לקום המדינה – הסליק של אלדמע, קרבות בוואדי מוסררה, שבע טחנות ועוד.

ב-1964 כתב את התסריט לסרט שמונה בעקבות אחד, וב-1968 כתב את התסריט לסרט נס בעיירה המבוסס על סיפורים של שלום עליכם.

בשנות ה-70 חלה בסרטן הדם, וכשהחלים ממחלתו חיבר את הספר "תמונת דם". כעבור מספר שנים חלה בשנית ונפטר, בגיל 60. נקבר בבית העלמין בהרצליה. אלמנתו היא הסופרת והעורכת בינה אופק, ובנותיהם הן העורכת הסופרת והמתרגמת עטרה אופק ואמירה חכמוביץ, אף היא עורכת וכותבת לילדים, במגזר החרדי.

ארכיון 
ארכיונו נמצא בארכיון גנזים – אגודת הסופרים בבית אריאלה בתל אביב.

מספריו
{{טורים
|רוחב=16em
|תוכן=

ספרים לילדים ונוער
 בסוד ילדים (1954)
 באוזני האילן (1954)
 ילדים באחו (1955)
 שבע טחנות ועוד תחנה, איורים: נחום גוטמן, (1956)
 מסע ברכבת (1957)
 מסע אל אבא החייל (1958)
 סירה אחת קטנה (1959)
 מרובינזון עד לובנגולו, או: איך נכתבו ספרי ילדים (1960. פרס למדן)
 ילדי העולם שרים (1963)
 כוכבים בגבול (1964)
 צעדים בחול (1966)
 ההצגה חייבת להימשך (1967. תורגם לאנגלית, גרמנית, דנית והולנדית)
 היום השמש מחייכת (1967)
 משלגיה ועד אמיל, או: איך נכתבו ספרי ילדים (1967)
 ילדי האביב (1968)
 ילדי העולם השמיעו קולם (1968)
 הי, הביטו למעלה (1968)
 מטרזן עד חסמב"ה, או: איך נכתבו ספרי הרפתקאות (1969)
 הצנחנים באים (1969)
 גיבור חידה (1970) — קורות חייו של יוסף טרומפלדור.
 בוא לטייל, אבא, טוב? (1970)
 יש לי חג (1970)
 אז מה כדאי להיות (1970)
 אות בארץ הפלאות (1972)
 איפה טמונות התמונות (1973. תורגם לגרמנית)
 הימאים באים (1974)
 חמש דקות פחד (1974)
 הימים היפים (1974)
 הילד שהיה למשורר: חיים נחמן ביאליק, ספריית עופר, תשל"ה, 1974.
 עשן כיסה את הגולן (1974. עיטור כריסטיאן אנדרסן לספרות ילדים ונוער. תורגם לאנגלית, גרמנית, הולנדית, דנית ואפריקנס)
 אין סודות בשכונה (1976. פרס זאב)
 הפשיטה הגדולה שלי (1978)
 חלם עיר החכמים (1979)
 בדרך לגימנסיה (1980)
 מעבר לגבעת-הלוויתן (1983)

ספרות מבוגרים, עיון ומחקר
 מעוז עציון (1949)
 מן המלחמה: ספורת ושירה (1969)
 עולם צעיר (1970)
 תמונת דם (1977)
 שיבולים בקנה (1978)
 ספרות-הילדים העברית: ההתחלה (1978)
 תנו להם ספרים: פרקי ספרות ילדים (1978, 1983)
 ליל הגשרים (1981)
 סנדל-הזכוכית של החתול במגפיים: גלגולן של אגדות (1981)
 לקסיקון אופק לספרות ילדים (1985)

מתרגומיו
 "הרוח בערבי הנחל" מאת קנת גרהם (1984)
 "תום סויר" מאת מארק טוויין (1969)
 "עלילות הקלברי פין" מאת מארק טוויין
 "חמישה ילדים והזהו" מאת אדית נסביט (1974).
 "עליסה בארץ הפלאות" הוצאת מחברות לספרות, (1989) ו"עליסה בארץ המראה" מאת לואיס קרול
 "עץ הכוכבים" מאת לייב מורגנטוי (1977)
 תרגום השירים בתרגומה של רות לבנית ל"שר הטבעות" מאת ג'ון רונלד רעואל טולקין (1979)
 "משפחת החיות המוזרות" ו"עמק החיות המוזרות", מאת טובה ינסון
 "מקס ומוריץ", תרגום חמישי לספרו של וילהלם בוש, (1983)
 שירי ערש ליענקלה: אנתולוגיה בנימין כץ וברכה קופשטיין (עורכים), ניו יורק: שלום, 1983.
 "שוע הפרוע", תרגום שלישי לספר "יהושע הפרוע" מאת היינריך הופמן (1985)
 "צ'ארלי והשוקולדה" מאת רואלד דאל, סדרת "מרגנית".
 "ג'יימס והאפרסק הענקי" מאת רואלד דאל, סדרת "מרגנית".
 "מכרות המלך שלמה" מאת הנרי ריידר הגרד (סדרת כתרי, הוצאת כתר, 1987)
 "הקוסם מארץ עוץ" מאת פרנק באום (יצא לאחר מותו בשנת 1988).
 "מר אל כאן אנה" מאת פין, סדרת "מרגנית" (יצא לאור בשנת 1979)
 אי המטמון מאת רוברט לואיס סטיבנסון, ספרי כתרי (1974).
}}

דיסקוגרפיה
 נתנאלה ודודו זכאי, הציפור הכחולה: שירי אוריאל אופק, 1977.

הנצחה
 בהרצליה נקרא על שמו רחוב בשכונה הירוקה המערבית בעיר.

לקריאה נוספת
הרצליה רז, 'לזכרו של אוריאל אופק', הד הגן, נ"א: 221-223, 1987.
 מנחם רגב, 'אוריאל אופק ז"ל', ידיעון האגוד העולמי למדעי היהדות, 28: 57-59, תשמ"ח.
 שלמה הראל, 'על תרומתו של אוריאל אופק לחקר ספרות הילדים', באמת?!: מאסף לעיון, הוראה ומחקר בספרות ילדים, 2: 13-19, 1988.

קישורים חיצוניים

 
 
 
 
 אוריאל אופק, באתר הפלמ"ח
 
 
 
 
  (רקע ביוגרפי; דברים שכתבה עליו אלמנתו בינה אופק; דברים שכתבה עליו בתו עטרה אופק)
  (ריאיון עם אריה לייב פופיק, בנו אוריאל אופק ונכדתו עטרה אופק)
 
 
 שנה למותו של ד"ר אוריאל אופק ז"ל, ספרות ילדים ונוער' 54, ינואר 1988, עמ' 3–34
 ימימה אבידר-טשרנוביץ, 'דברים לזכרו', עמ' 3–4
 דוד פאיאנס, 'הילד הנצחי', עמ' 5–7
 ירדנה הדס, 'עיצובו של פחד: עיון בספרו של א. אופק "מעבר לגבעת הלוייתן" ובשירו "רעשים"', עמ' 8–11
 מנחם רגב, 'הקרבה והריחוק: על סיפוריו האוטוביוגרפיים של אוריאל אופק', עמ' 12–20
 אלכס זהבי, 'על תרגום "מוטל בן פסי החזן"', עמ' 21–25
 צפרירה גר, 'אוריאל אופק, אדריכל ספרות הילדים בארץ', עמ' 26–28
 מרים עקביא, 'אהבה ממשמע ראשון', עמ' 28–30
 דורית אורגד, 'אוריאל אופק ז"ל – שנה למותו', עמ' 31
 רות גפן-דותן, 'המתמכר לקריאה (מילים מספר לזכרו של רֵע לילדות רחוקה, אוריאל אופק ז"ל)', עמ' 32–33
 רבקה גלעדי, 'לזכרו של אוריאל אופק ז"ל', עמ' 34

מפרי עטו
 
 היומון היחיד בעולם לילדים. קשר,'' 113-117. 1988.

הערות שוליים 

אנשי היישוב ילידי הארץ
משפחת אופק
בוגרי בית ספר בורוכוב (גבעתיים)
בוגרי גימנסיה הרצליה
לוחמי הפלמ"ח
שבויי גוש עציון במלחמת העצמאות
חוקרי ספרות ילדים ישראלים
סופרים ישראלים
סופרים כותבי עברית
סופרי ילדים ונוער ישראלים
משוררי ילדים ישראלים
מתרגמים ישראלים
מתרגמים לעברית
מתרגמים מאנגלית לעברית
מתרגמים מיידיש לעברית
מתרגמים מגרמנית לעברית
ביבליוגרפים ישראלים
אנציקלופדיסטים ישראלים
עורכי עיתונים ישראלים
עורכי דבר לילדים
תסריטאים ישראלים
זוכי עיטור אנדרסן
זוכי פרס זאב
זוכי פרס למדן
בעלי תואר דוקטור מהאוניברסיטה העברית בירושלים
גבעתיים: אישים
אישים הקבורים בבית הקברות הישן בהרצליה
ישראלים שנולדו ב-1926
ישראלים שנפטרו ב-1987